**LĪGUMS**

**par mobilo sakaru pakalpojumu sniegšanu**

Nr.1.50-2/40 Nr.19-0214LV

Pasūtītāja piešķirtais Izpildītāja piešķirtais

Rīgā, 2019.gada 27.novembrī

**Korupcijas novēršanas un apkarošanas birojs**, vienotais reģistrācijas numurs 90001427791, turpmāk - **Pasūtītājs**, tā priekšnieka Jēkaba Straumes personā, kurš rīkojas uz Korupcijas novēršanas un apkarošanas biroja likuma pamata, no vienas puses, un

**SIA “BITE Latvija”**, vienotais reģistrācijas numurs 40003742426, turpmāk - **Izpildītājs**, tās valdes locekļu Annas Fadejevas un Kaspara Bula personās personā, kuri rīkojas uz statūtu pamata, no otras puses,

abi kopā un katrs atsevišķi turpmāk - Puses, pamatojoties uz iepirkuma “Par mobilo sakaru pakalpojumu sniegšanu” (iepirkuma ID Nr.KNAB2019/28) rezultātiem, noslēdz šādu līgumu, turpmāk – Līgums.

1. **Līguma priekšmets**
	1. Pasūtītājs izmanto un Izpildītājs nodrošina Pasūtītāja mobilo tālruņu lietotājus ar mobilo sakaru (tai skaitā, datu pārraides) pakalpojumiem, turpmāk – Pakalpojums, saskaņā ar Līguma noteikumiem, Tehnisko specifikāciju (Līguma 1.pielikums) un normatīvajos aktos noteiktajām prasībām.
2. **Līguma summa un norēķinu kārtība**
	1. Līguma kopējā summa ir līdz EUR 31000.00 (trīsdesmit viens tūkstotis eiro un 00 centi), bez pievienotās vērtības nodokļa (PVN).
	2. Mēneša rēķina summa tiek aprēķināta saskaņā ar Finanšu piedāvājumā (Līguma 2.pielikums) norādītajiem tarifiem un izmaksām, ievērojot faktisko Pakalpojuma patēriņu.
	3. Izpildītājs par Pasūtītājam iepriekšējā kalendārajā mēnesī sniegtajiem Pakalpojumiem rēķinu nosūta elektroniski uz e-pastu: dn@knab.gov.lv, vienlaikus nodrošinot piekļuvi elektroniskajam rēķinam un tā izmaksu atšifrējumam elektroniskajā pašapkalpošanās vietnē: manabite.lv
	4. Pasūtītājs Izpildītāja sagatavotā rēķina apmaksu veic 10 (desmit) darba dienu laikā no Izpildītāja iesniegtā rēķina saņemšanas dienas.
	5. Par rēķina apmaksas dienu tiek uzskatīta diena, kurā Pasūtītājs veicis bezskaidras naudas pārskaitījumu uz Izpildītāja rēķinā norādīto norēķinu kontu bankā.
	6. Pasūtītājs ir tiesīgs 60 (sešdesmit) dienu laikā no rēķina saņemšanas dienas iesniegt Izpildītājam pretenziju par saņemtā rēķina pamatotību. Ja pretenzija tiek atzīta par pamatotu, Pasūtītāja nepamatoti samaksātā summa tiek izmantota nākamā rēķina attiecīgās daļas apmaksai.
	7. Maksa par pieslēguma veidu jeb tarifu plāna (Līguma 2.pielikums “Finanšu piedāvājums”) maiņu uz augstāku/zemāku tarifa plānu tiek aprēķināta sākot ar to pieslēgšanas brīdi un attiecināta uz nākamo uzskaites periodu (mēnesi). Ja Līgums tiek izbeigts pirms abonēšanas termiņa beigām (uzskaites periods mēnesis), rēķina summa tiek samazināta proporcionāli tarifu plāna vai papildpakalpojumu atlikušajam izmantošanas periodam ar precizitāti līdz vienai kalendāra dienai.
3. **Izpildītāja saistības un pienākumi**

3.1. Izpildītājs apņemas:

3.1.1. veikt numuru pārvietošanu no esošā mobilo sakaru operatora 3 (trīs) darba dienu laikā pēc Līguma noslēgšanas;

3.1.2. veikt jaunu pieslēgumu pieslēgšanu vai esošu pieslēgumu atslēgšanu, vai pieslēguma maiņu 1 (vienas) darba dienas laikā pēc Pasūtītāja rakstiska (elektroniska) vai telefoniska pieprasījuma saņemšanas;

3.1.3. nodrošināt kvalitatīvus Pakalpojumus atbilstoši Līgumam un tā pielikumiem;

3.1.4. iespējami ātri novērst Pakalpojumu traucējumus. Izpildītājs neatbild par traucējumiem un nepilnībām elektroapgādes tīklos vai citos elektronisko sakaru tīklos Latvijā un ārvalstīs, ja tie notikuši nepārvaramas varas apstākļu vai trešo personu prettiesiskas rīcības dēļ;

3.1.5. piemērot Pakalpojumu tarifus atbilstoši pielikumam „Finanšu piedāvājums” (2.pielikums).

3.2. Izpildītājs garantē sniegto Pakalpojumu kvalitātes atbilstību Latvijas Republikas un starptautiskajos normatīvajos aktos noteiktajām prasībām attiecībā uz Pakalpojumiem un atbilstību Līgumam visā tā spēkā esamības periodā.

3.3. Ja Pasūtītājs konstatē Pakalpojuma pārtraukumus vai kvalitātes traucējumus, Pasūtītājs telefoniski vai rakstveidā uz koordinējošās personas (norādīta šī Līguma punktā 9.4.) e-pastu informē Izpildītāju par šādiem gadījumiem, ko Izpildītājs novērš Līgumā noteiktajā kārtībā.

3.4. Pēc Pasūtītāja pieprasījuma Izpildītājs šo Līgumu ar visiem tā Pielikumiem, kā arī Līguma izpildes darbības, procesus savās klientu vadības sistēmās (CRM) anonimizēs līdz neatpazīšanai. Iepriekšminēto Līgumu ar visiem tā Pielikumiem, kā arī Līguma izpildes darbības, procesus pārzinās bez anonimizēšanas tikai Pasūtītāja un Izpildītāja kontaktpersonas, kas norādītas Līguma punktos 9.3. un 9.4.

1. **Pasūtītāja saistības un pienākumi**

4.1. Pasūtītājs apņemas samaksāt Izpildītājam par atbilstoši Līgumam sniegtiem Pakalpojumiem Līguma 2.punktā noteiktajā kārtībā.

4.2. Pasūtītāja pienākums ir savlaicīgi sniegt Izpildītājam visu informāciju, kas nepieciešama Līguma saistību izpildei.

4.3. Pasūtītājam ir aizliegts ar Līgumu piešķirto piekļuvi Izpildītāja elektronisko sakaru pakalpojumiem tālāk nodot trešajām personām vai izmantot komercdarbībai elektronisko sakaru pakalpojumu nodrošināšanā.

4.5. Pasūtītājam ir pienākums ievērot šī Līguma noteikumus un Godīgas lietošanas politiku (Līguma 3.pielikums). Ja Līguma noteikumi vai Godīgas lietošanas politikā ietvertie noteikumi atšķiras vai ir pretrunā ar šī Līguma noteikumiem, tad noteicošie ir šī Līguma noteikumi.

4.6. Pasūtītāja pilnvarotās (Līguma koordinējošās) personas (norādītas Līguma punkts 9.3.) ir tiesīgas pieteiktu Pakalpojumu maiņu, sūtot pieteikumu elektroniski uz Izpildītāja koordinējošās personas (norādīta šī Līguma punktā 9.4.) e-pastu vai telefoniski.

**5. Pušu atbildība**

5.1. Puses apņemas neizpaust informāciju, kuru tās saņēmušas saistībā ar Līguma izpildi, izņemot gadījumus, kad to paredz spēkā esošie Latvijas Republikas normatīvie akti. Informācija nav izpaužama gan Līguma darbības laikā, gan pēc tā izbeigšanas.

5.2. Ja Izpildītājs neizpilda savas saistības Līgumā noteiktajos termiņos, t.i. nenodrošina Pakalpojumus atbilstoši Līguma un pielikumu noteikumiem un nespēj atjaunot Pakalpojumu darbību pēc Pasūtītāja pretenzijas saņemšanas, Pasūtītājs ir tiesīgs pieprasīt no Izpildītāja līgumsodu par katru kavēto dienu 0,1% apmērā no mēneša tekošā rēķinā norādītās Pakalpojuma summas, bet ne vairāk kā 10% no mēneša tekošā rēķinā norādītās pakalpojuma summas.

5.3. Ja Pasūtītājs neveic rēķina apmaksu Līgumā noteiktajos termiņos, Izpildītājs ir tiesīgs pieprasīt no Pasūtītāja nokavējuma procentus par katru kavēto dienu 0,1% apmērā no laikā nesamaksātās summas.

5.4. Nokavējuma procentu un/vai līgumsoda samaksa neatbrīvo Puses no Līguma saistību pilnīgas izpildes pienākuma.

5.5. Puses ir atbildīgas viena otrai par Līgumā paredzēto saistību neizpildi vai nepienācīgu izpildi.

5.6. Jebkura informācija par Pasūtītāja datiem, elektronisko sakaru metadatiem, tostarp noslodzes datiem un atrašanās vietas datiem saskaņā ar šī Līguma noteikumiem ir konfidenciāla. Izpildītājs minētos datus apstrādā atbilstoši un informāciju sniedz tikai Līgumā un Latvijas republikas normatīvajos aktos noteiktajā kārtībā, apjomā un gadījumos. Puses apņemas nodrošināt atbilstošas informācijas konfidencialitāti (piekļuve informācijai nodrošināma tikai tām personām, kurām ir atbilstošas piekļuves tiesības) gan Līguma darbības laikā, gan pēc tā.

5.7. Par Līguma 5.6. punktā minētās konfidencialitātes noteikumu pārkāpšanu Izpildītājs maksā līgumsodu EUR 5000.00 (pieci tūkstoši eiro un 00 centi) par katru konfidenciālas informācijas nesankcionētas izpaušanas gadījumu.

1. **Neparedzami apstākļi**

6.1. Neviena no Pusēm nav atbildīga par Līguma saistību neizpildi, ja saistību izpilde nav bijusi iespējama neparedzamu apstākļu dēļ, kas radušies pēc Līguma noslēgšanas un ja Puse par šādu apstākļu iestāšanos ir informējusi otru Pusi 5 (piecu) darba dienu laikā no šādu apstākļu rašanās dienas. Šajā gadījumā Līgumā noteiktais izpildes un samaksas termiņš tiek pagarināts attiecīgi par tādu laika periodu, par kādu šie neparedzamie apstākļi ir aizkavējuši Līguma izpildi, bet ne ilgāk par vienu mēnesi.

6.2. Ar neparedzamiem apstākļiem jāsaprot dabas stihijas (plūdi, vētras postījumi), katastrofas, streiki, karadarbība vai manevri, kā arī citi tamlīdzīgi apstākļi, kuru dēļ šī Līguma nosacījumu izpilde nav iespējama un ko Pusēm nebija iespējas ne paredzēt, ne novērst.

6.3. Pusei, kura atsaucas uz neparedzamiem apstākļiem, ir jāpierāda, ka tai nebija iespēju ne paredzēt, ne novērst radušos apstākļus, kuru sekas par spīti īstenotajai pienācīgajai rūpībai, nav bijis iespējams novērst.

6.4. Ja neparedzami apstākļi turpinās ilgāk nekā 30 (trīsdesmit) kalendārās dienas, katra no Pusēm ir tiesīga izbeigt Līgumu, par to rakstveidā brīdinot otru Pusi 5 (piecas) darba dienas iepriekš.

**7. Līguma spēkā stāšanās, tā grozīšanas un izbeigšanas kārtība**

7.1. Līgums stājas spēkā pēc tā abpusējas parakstīšanas un ir spēkā līdz Līguma kopējās summas (Līguma 2.1.punkts) sasniegšanai, bet nepārsniedzot 5 (piecu) gadu termiņu.

7.2. Pusēm ir tiesības grozīt vai papildināt Līgumu, noformējot par to rakstveida pielikumu. Visi Līguma rakstiski noformētie grozījumi un papildinājumi ir Līguma neatņemama sastāvdaļa un stājas spēkā ar abpusējas parakstīšanas brīdi.

7.3. Līgums var tikt izbeigts, Pusēm rakstveidā vienojoties vai 30 (trīsdesmit) dienas iepriekš par to rakstveidā paziņojot otrajai Pusei.

7.4. Puses ir tiesīgas vienpusēji izbeigt Līgumu, ja otra Puse nepilda Līgumu uzņemtās saistības, iesniedzot rakstiski motivētu pieteikumu 30 (trīsdesmit) kalendārās dienas pirms Līguma izbeigšanas, gadījumos ja:

 7.4.1. Pasūtītājs neveic Pakalpojuma apmaksu ilgāk par 2 (diviem) kalendārajiem mēnešiem;

 7.4.2. Izpildītājs pēc rakstveida informācijas nosūtīšanas nav spējis nodrošināt Pakalpojuma kvalitāti atbilstoši Līguma un tā pielikumu noteikumiem.

**8. Personas datu apstrāde**

8.1. Personas datus, kurus Līguma izpildes nolūkā Pasūtītājs nodevis Izpildītājam vai Izpildītājs ieguvis no citām personām (turpmāk – Personas dati), Izpildītājs apstrādā saskaņā ar Latvijas Republikas normatīvajiem aktiem, Eiropas Parlamenta un Padomes 2016.gada 27.aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti, ar ko atceļ Direktīvu 95/46/EK (Vispārīgā datu aizsardzības regula), prasībām un Pasūtītāja norādījumiem.

8.2. Izpildītājs veic Personas datu apstrādi (ja tādi ir saņemti Līguma ietvaros) tikai Līgumā noteikto Izpildītāja saistību izpildei.

8.3. Ja Līguma saistību izpildes ietvaros Izpildītājs ieguvis Personas datus no citām personām, Izpildītājs šos Personas datus apstrādā tikai Līguma priekšmeta mērķa ietvaros, ievērojot piemērojamos Latvijas Republikas normatīvos aktus.

8.4. Izpildītājs nedrīkst tam nodoto Personas datu apstrādē iesaistīt apakšuzņēmējus (izņemot saistītos uzņēmumus), kā arī veikt Personas datu nodošanu vai nosūtīšanu trešajām personām (izņemot saistītos uzņēmumus), kā arī uz trešajām valstīm vai starptautiskām organizācijām bez saskaņošanas ar Pasūtītāju.

8.5. Izpildītājs Pasūtītāja noteiktajā termiņā sniedz Pasūtītājam:

8.6.1.informāciju, kas viņam nepieciešama, sniedzot atbildi uz datu subjekta pieprasījumu par Personas datu apstrādi Līguma ietvaros;

8.6.2. informāciju, kas nepieciešama, lai pierādītu, ka Izpildītājs veic Personas datu apstrādi saskaņā ar Līguma 8.1. punktu.

8.6. Pasūtītājam ir tiesības pārbaudīt Izpildītāja veiktās Personas datu (ja tādi ir saņemti Līguma ietvaros) apstrādes atbilstību Līguma 8.1.punktam, brīdinot par to Izpildītāju rakstveidā vismaz piecas darba dienas iepriekš.

8.7. Izpildītājs neuzglabā personas datus (ja tādi ir saņemti Līguma ietvaros) ilgāk kā tas nepieciešams mērķim, kādam tie ir saņemti. Izpildītājs dzēš vai nodod atpakaļ Pasūtītājam Līguma izpildes ietvaros saņemtos Personas datus ne vēlāk kā vienu mēnesi pēc Līguma saistību izpildes vai Līguma izbeigšanās dienā (atkarībā, kurš nosacījums iestājas pirmais), ja Latvijas Republikas normatīvie akti un/vai Izpildītāja datu aizsardzības politika nenoteic Izpildītājam pienākumu tos glabāt ilgāk.

8.8. Izpildītājs pēc Pasūtītāja pieprasījuma rakstiski apliecina Personas datu (ja tādi ir saņemti Līguma ietvaros) dzēšanu saskaņā ar Līguma 8.7. punktu.

**9. Citi nosacījumi**

9.1. Strīdus, kuri rodas saistībā ar Līgumu, Puses risina savstarpējo sarunu ceļā. Ja vienošanās netiek panākta, strīda izskatīšana tiek nodota Latvijas Republikas tiesā normatīvajos aktos noteiktajā kārtībā.

9.2. Pusēm ir pienākums 3 (trīs) dienu laikā rakstveidā informēt vienai otru par izmaiņām Līgumā norādītajos rekvizītos, sakaru līdzekļu numuru nomaiņu, adrešu un kredītiestāžu rekvizītu maiņu.

9.3. Pasūtītāja Līguma izpildi koordinējošā persona ir:

 9.3.1. Zane Gokbaga tālr.: 67356162, 28669767, un/vai

Kitija Spruksta tālr: 67356163, 26183862,

e-pasts: dn@knab.gov.lv.

Koordinējošajai personai ir tiesības bez papildus pilnvarojuma Pasūtītāja vārdā veikt papildpakalpojumu pieslēgšanu, atslēgšanu, kā arī veikt citas darbības, kas saistītas ar mobilo sakaru Pakalpojumu saņemšanu. Pasūtītājs nekavējoties informē Izpildītāju par to, ka tiek izbeigta Pasūtītāja izdota pilnvara (t.sk. šajā punktā ietvertais pilnvarojums) Pasūtītāja darbiniekam vai citai Pasūtītāja pilnvarotajai personai jebkādu darbību veikšanai saistībā ar Līguma izpildi.

9.4. Izpildītāja Līguma izpildi koordinējošā persona ir:

 Deniss Prokopenko, Lielo biznesa klientu vadītājs (25544221., e-pasts: deniss.prokopenko@bite.lv)

9.5. Līguma 9.3. un 9.4. punktā noteiktajām Pušu kontaktpersonām ir tiesības attiecīgās Puses vārdā parakstīt ar mobilo sakaru pakalpojumu sniegšanu saistītos dokumentus, tai skaitā, aktus, bez tiesībām veikt izmaiņas Līguma noteikumos, kā arī risināt citus ar Līguma izpildi saistītus organizatoriskus jautājumus.

9.6. Ja rodas pretruna starp Godīgas lietošanas politikas nosacījumiem un Līguma nosacījumiem, kā arī iepirkuma nolikumu, tad tiek piemēroti Līguma vai iepirkuma nolikuma nosacījumi.

9.7. Puses apņemas 5 (piecu) darba dienu laikā informēt otru Pusi par Līguma koordinējošo personu maiņu.

9.8. Līgums sastādīts un parakstīts uz 9 (deviņām) lapām 2 (divos) oriģinālos eksemplāros, abi eksemplāri ir ar vienādu juridisko spēku. Viens no Līguma eksemplāriem atrodas pie Pasūtītāja, bet otrs – pie Izpildītāja.

9.9. Līgumam pievienotas šādas tā neatņemamas sastāvdaļas:

1.pielikums - Tehniskais piedāvājums;

2.pielikums – Finanšu piedāvājums;

3.pielikums – Godīgas lietošanas politika.

**10. Pušu rekvizīti**

|  |  |
| --- | --- |
| **PASŪTĪTĀJS:** | **IZPILDĪTĀJS:** |
|  |  |
| **Korupcijas novēršanas un apkarošanas birojs**Vienotais reģistrācijas Nr.90001427791Citadeles iela 1, Rīga, LV-1010,Konts LV52TREL2040007022000Valsts kaseKods TRELLV22 | **SIA “BITE Latvija”**Vienotais reģistrācijas Nr.40003742426Uriekstes iela 2a-24, Rīga, LV-1005Konts: LV21HABA0551009849601Banka: „Swedbank” ASBankas kods: HABALV22 |

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_  **J.Straume**  |  \_\_\_\_\_\_\_\_\_\_\_\_\_\_\_\_\_\_\_\_\_  **A.Fadejeva**­\_\_\_\_\_\_\_\_\_\_\_\_\_\_\_\_\_\_\_\_\_\_ **K.Buls** |